અત્યારે પહેલાં કરતાં સ્થળાંતર પણ ખૂબ વધી ગયું છે અને જયારે નવી પેઢી એક સ્થળથી બીજા સ્થળોએ જાય ત્યારે તેમને નવાં સ્થળો વિષે અને તે પછી થનાર ઈન્ટરવ્યુમાં કઈ રીતે જવું. કેવી રીતે વાતચીત કરવી, કેવી અને શું તૈયારી કરવી અને નવા વાતાવરણમાં કઈ રીતે ગોઠવાવું તે અંગે પુસ્તકોમાંથી સારું માર્ગદર્શન મળી શકે છે. બીજું કે આ પુસ્તકો શંકા અને અનિશ્ચિતતા વચ્ચે સપડાયેલી વ્યક્તિઓને બાહ્ય મદદ/સલાહ/ટેકો આપવાનું કામ કરે છે અને વિશ્વાસ અપાવે છે. સાથે સાથે અત્યારના સમયમાં સમાજ કે વ્યક્તિઓ પાસે સમયનો અભાવ હોય છે ત્યારે બીજાને શાંતિથી સાંભળવાનો કે માર્ગદર્શન આપવાનો સમય નથી હોતો અને ધીરજ પણ નથી હોતી. પહેલાં કુટુંબીજનો કે વડીલો કે શિક્ષકો આ કામ કરી શકતા હતા હવે સમાજ વ્યક્તિકેન્દ્રી વધુ બની ગયો છે. અને તેથી આ વિકલ્પ સીમિત થઈ ગયો છે. વળી, માત્ર વ્યાવસાયિક માર્ગદર્શનની વાત કરીએ તો ઘરનાં વડીલો આજના જમાનાનાં વ્યાવસાયિક ક્ષેત્રો વિશે બહુ મદદરૂપ ન પણ થઈ શકે.